ANC besorg oor intimidasie, dreigementeArgieffoto Die ANC het Sondag sy kommer uitgespreek oor ŉ “klimaat van intimidasie wat Suid-Afrika se politiek binnesluip”. “Daar was die afgelope paar maande al hoe meer berigte van politieke leiers, aktiviste en joernaliste wat beweer dat hulle deur sekere elemente geïntimideer word oor hul posisies of oortuiginge. Sommige beweer dat hulle selfs doodsdreigemente gekry het,” het Khusela Sangoni, woordvoerder van die ANC, gesê. “Die ANC beskou hierdie dreigemente in ŉ baie ernstige lig en doen ŉ beroep op diegene wat gedreig is, om dit by wetstoepassers aan te meld, wat die bewerings kan nagaan en ondersoek. Hierdie tipe gedrag is teenstrydig met die samelewing wat ons probeer bou.” Sangoni het bygevoeg vryheid van gewete en assosiasie is van die regte wat aan almal toegestaan word onder die Grondwet. “Suid-Afrika se geskiedenis is deurspek met geweld en onderdrukking van die media. Politieke onverdraagsaamheid sal Suid-Afrika terugneem na ŉ pynlike verlede wat nie herhaal moet word nie.” Hy het gesê dreigemente teen individue oor hul politieke of ideologiese oortuiginge is ŉ aanduiding van intellektuele en morele bankrotskap. “Diegene wat in donker hoekies saamsweer en anonieme dreigemente maak en ander intimideer, moet beginselvaste en wettige vorme van bespreking nastreef, eerder as om só lafhartig op te tree. “Die ANC doen ŉ beroep op alle Suid-Afrikaners om te verenig vir ŉ gemeenskaplike visie van ŉ pluralistiese samelewing en om ons vryheid, insluitend vryheid van spraak en assosiasie te bewaar. Ons sal nie toelaat dat ons land ŉ teelaarde word vir politieke onverdraagsaamheid nie – die verlede het bewys dit kan vinnig verander in anargie en wetteloosheid.”